በአዲስ አበባ የኮሮና ቫይረስ ምርመራ በስፋት እየተካሄደ መሆኑን ዶክተር ሊያ ታደሰ ተናገሩ፡፡
ባሕር ዳር፡ ግንቦት 23/2012 ዓ.ም (አብመድ) በአዲስ አበባ በኮሮና ቫይረስ የሚያዙ ሰዎች ቁጥር መበራከቱን ተከትሎ ምርመራው በስፋት እየተካሄደ መሆኑን የጤና ሚኒስትሯ ዶክተር ሊያ ታደሰ ገለፁ።የጤና ሚኒስትሯ ዶክተር ሊያ ታደሰ ለኢዜአ እንደገለጹት የኮሮና ወረርሽኝ በአዲስ አበባ በኅብረተሰቡ ውስጥ መሠራጨቱ ተረጋግጧል። ይህን ተከትሎም የምርመራ ዓድማሱን በማስፋት በተለይም በሥራቸው ባሕሪይ ለቫይረሱ ተጋላጭ የሆኑ የኅብረተሰብ ክፍሎች ላይ ምርመራው ተጠናክሯል።በተለይም የቫይረሱ ስርጭት በስፋት በተስተዋለባቸው ልደታና አዲስ ከተማ ክፍለ ከተሞችና አካባቢዎች የምርመራ ሥራው እየሰፋ መሆኑን ነው ዶክተር ሊያ የተናገሩት።‘‘በከተማዋ የሚደረውን እንቅስቃሴ መዝጋት ሁነኛ መፍትሔ አይደለም’’ ያሉት ሚኒስትሯ ቫይረሱን ለመከላከል የሚወጡ መመሪያዎችን መተግበር ከተቻለ ስርጭቱን መቀነስ እንደሚቻል ገልጸዋል።በተጓዳኝም ቫይረሱ በማኅበረሰቡ ውስጥ ያለበትን ደረጃ ማወቅ የሚያስችል የደም ናሙና በመውሰድ የመመርመር (የ‘አንቲ ቦዲ ቴስት’) ሥራ በቅርቡ ይጀመራል ብለዋል።የምርመራ ሥራውን በአዲስ አበባ ሳይወሰን በክልሎችም የማስፋት ሥራ ተጠናክሮ መቀጠሉንም ሚኒስትሯ ጠቁመዋል።የኮሮና ቫይረስ ምርመራ የሚካሄድባቸው ማዕከላት ቁጥር 29 መድረሱንና ለእነዚህም 32 የመመርመሪያ መሳሪያዎች መገጠማቸውን ገልጸዋል።ማዕከላቱ በሙሉ አቅማቸው መሥራት ከቻሉ በቀን እስከ 7 ሺህ 500 ሰዎችን መመርመር እንደሚችሉ ጠቁመው አሁን ላይ በቀን እስከ 5 ሺህ ሰው እየመረመሩ መሆኑን ተናግረዋል።በተጓዳኝ የመመርመሪያ ኪቶችን በግዥና በልገሳ ለማሰባሰብ ጥረቶች እየተደረጉ መሆኑንና ይህም ተጠናክሮ እንደሚቀጥል አረጋገጠዋል።